CELEX: 32018D0724(01)
Language: bg
Date: 2018-07-18 00:00:00
Title: Решение на Комисията от 18 юли 2018 година относно предложената гражданска инициатива, озаглавена „Да спрем гладуването на 8 % от населението на Европа!“

24.7.2018   
               
               
                  BG
               
               
                  Официален вестник на Европейския съюз
               
               
                  C 260/6
               
            
         РЕШЕНИЕ НА КОМИСИЯТА
         от 18 юли 2018 година
         относно предложената гражданска инициатива, озаглавена „Да спрем гладуването на 8 % от населението на Европа!“
         (само текстът на английски език е автентичен)
         (2018/C 260/07)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива, озаглавена „Да спрем гладуването на 8 % от населението на Европа!“ (Stop Starvation for 8 % of the European population!), е посочено следното: „Достъпът до храна е част от Всеобщата декларация за правата на човека. През 2016 г. БВП на Европейския съюз е вторият по големина в света, но гладът продължава да е част от това, което ни заобикаля“.
                  
               
                     (2)
                  
                  
                     Заявените цели на предложената гражданска инициатива са: „да накара правителствата да се занимаят с проблема с глада, който продължава да буди сериозно безпокойство. Изчисленията сочат, че европейските граждани, страдащи от недостиг на храна, са 46 милиона (8 % от цялото население на ЕС), като този брой не намалява. Инициативата не само ще постави акцента върху отговорността на правителствата за изкореняване на проблема, но също така ще подчертае въздействието на разходите, свързани с глада, и ще предложи списък с действия, които значително ще намалят това скандално явление“.
                  
               
                     (3)
                  
                  
                     В приложението към предложената гражданска инициатива са посочени няколко конкретни искания, обединени в 5 раздела: „1. Премахване на културата на разхищение, като така се генерират 44 милиона тона храна в рамките на две години.“, „2. Въвеждане на данък върху финансовите сделки, с който да се генерират 30 милиарда евро годишно.“, „3. Проблемът с глада следва да бъде разрешен от публичните органи, а не от благотворителни организации.“, „4. Спекулация с храни.“ и „5. Качествено предложение.“, чиято цел е „иновации в държавите с цел подобряване на достъпа до спонсорирани храни“.
                  
               
                     (4)
                  
                  
                     С Договора за Европейския съюз се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (5)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (6)
                  
                  
                     Правни актове на Съюза за целите на прилагането на Договорите могат да бъдат приемани:
                     
                                 —
                              
                              
                                 за разпоредбите за хармонизиране на законодателството относно данъците върху оборота, акцизите и другите форми на косвено данъчно облагане, доколкото такава хармонизация е необходима за гарантиране на създаването и функционирането на вътрешния пазар и за избягване на нарушения на конкуренцията въз основа на член 113 от ДФЕС;
                              
                           
                                 —
                              
                              
                                 за сближаване на законовите, подзаконовите или административните разпоредби на държавите членки, които имат за цел създаването или функционирането на вътрешния пазар, въз основа на член 114 ДФЕС;
                              
                           
                                 —
                              
                              
                                 в областта на специфичните действия извън рамките на структурните фондове и с цел насърчаване на цялостното хармонично развитие на Съюза, разработване и преследване на действия, водещи до укрепването на неговото икономическо, социално и териториално сближаване, както е предвидено в член 174 от ДФЕС, въз основа на член 175, параграф 3 от ДФЕС;
                              
                           
                                 —
                              
                              
                                 в областта на опазването, защитата и подобряването на качеството на околната среда, защитата на здравето на човека, разумното и рационално използване на природните ресурси и насърчаването на международно равнище на мерки за справяне с регионални или световни проблеми на околната среда, и по-специално борбата с изменението на климата, въз основа на член 192, параграф 1 от ДФЕС;
                              
                           
                                 —
                              
                              
                                 за разпоредбите и мерките за прилагане, свързани със системата на собствените ресурси в бюджета на Съюза, включително за установяване на нови категории собствени ресурси или за отмяна на съществуваща категория въз основа на член 311 от ДФЕС;
                              
                           
                                 —
                              
                              
                                 в областта на финансовите правила, в които се определя по-специално процедурата, която трябва да бъде приета за изготвянето и изпълнението на бюджета на Съюза въз основа на член 322, параграф 1, буква а) от ДФЕС.
                              
                           
               
                     (7)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложения за правни актове на Съюза за целите на прилагането на Договорите.
                  
               
                     (8)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламент (ЕС) № 211/2011 и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз.
                  
               
                     (9)
                  
                  
                     Поради това предложената гражданска инициатива, озаглавена „Да спрем гладуването на 8 % от населението на Европа!“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива, озаглавена „Да спрем гладуването на 8 % от населението на Европа!“, е регистрирана.
         
         
            Член 2
            Настоящото решение влиза в сила на 19 юли 2018 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена „Да спрем гладуването на 8 % от населението на Европа!“, представлявани от [личните данни бяха изтрити след допитване до организаторите] в качеството им на лица за контакт.
         
         
            Съставено в Брюксел на 18 юли 2018 година.
            
               
                  За Комисията
               
               Frans TIMMERMANS
               
                  Първи заместник-председател
               
            
         
         
            (1)  ОВ L 65, 11.3.2011 г., стр. 1.